Lietuvos Respublikos Vyriausybė

nutarimas

DĖL INFORMACIJOS, REIKALINGOS BRANDUOLINĖS SAUGOS KONVENCIJOJE NURODYTIEMS LIETUVOS RESPUBLIKOS PRANEŠIMAMS IR KITIEMS SU ŠIA KONVENCIJA SUSIJUSIEMS DOKUMENTAMS PARENGTI, TEIKIMO TVARKOS APRAŠO PATVIRTINIMO

2018 m. spalio 24 d. Nr. 1062

Vilnius

Vadovaudamasi Lietuvos Respublikos branduolinės saugos įstatymo 9 straipsnio 5 punktu ir 17 straipsnio 2 dalies 9 punktu, Lietuvos Respublikos Vyriausybė nutaria:

1. Patvirtinti Informacijos, reikalingos Branduolinės saugos konvencijoje nurodytiems Lietuvos Respublikos pranešimams ir kitiems su šia konvencija susijusiems dokumentams parengti, teikimo tvarkos aprašą (pridedama).

2. Pripažinti netekusiu galios Lietuvos Respublikos Vyriausybės 2004 m. rugpjūčio 26 d. nutarimą Nr. 1058 „Dėl Branduolinės saugos konvencijos nuostatų įgyvendinimo“ su visais pakeitimais ir papildymais.

Ministras Pirmininkas	Saulius Skvernelis

Energetikos ministras	Žygimantas Vaičiūnas

PATVIRTINTA
Lietuvos Respublikos Vyriausybės
2018 m. spalio 24 d. nutarimu Nr. 1062

INFORMACIJOS, REIKALINGOS BRANDUOLINĖS SAUGOS KONVENCIJOJE NURODYTIEMS LIETUVOS RESPUBLIKOS PRANEŠIMAMS IR KITIEMS SU ŠIA KONVENCIJA SUSIJUSIEMS DOKUMENTAMS PARENGITI, TEIKIMO TVARKOS APRAŠAS

I SKYRIUS

BENDROSIOS NUOSTATOS

1.	Informacijos, reikalingos Branduolinės saugos konvencijoje nurodytiems Lietuvos Respublikos pranešimams ir kitiems su šia konvencija susijusiems dokumentams parengti, teikimo tvarkos aprašas (toliau – Aprašas) nustato informacijos, reikalingos parengti Branduolinės saugos konvencijos (toliau – Konvencija) 5 straipsnyje nurodytą Lietuvos Respublikos pranešimą (toliau – Lietuvos Respublikos pranešimas) ir kitus su Konvencija susijusius dokumentus, teikimo Valstybinei atominės energetikos saugos inspekcijai (toliau – VATESI) tvarką.

2.	VATESI informaciją, reikalingą Lietuvos Respublikos pranešimams ir kitiems su Konvencija susijusiems dokumentams parengti, teikia Lietuvos Respublikos aplinkos ministerija, Lietuvos Respublikos energetikos ministerija, Lietuvos Respublikos užsienio reikalų ministerija, Priešgaisrinės apsaugos ir gelbėjimo departamentas prie Vidaus reikalų ministerijos, Radiacinės saugos centras, Lietuvos geologijos tarnyba prie Aplinkos ministerijos ir branduolinės energetikos objektus eksploatuojančios organizacijos ir kiti licencijų ir (ar) leidimų turėtojai (toliau – suinteresuotieji subjektai).

3.	Informacija VATESI teikiama siekiant parengti:

3.1.	Lietuvos Respublikos pranešimą;

3.2.	klausimus ir komentarus dėl Konvencijos Susitariančiųjų šalių pranešimuose pateiktos informacijos netikslumų ar papildomos informacijos poreikio, praėjusio apžvalginio susitikimo metu nurodytų iššūkių ir pasiūlymų vykdymo ir pasiūlymų dėl naujų iššūkių ir pasiūlymų bei gerosios praktikos pavyzdžių (toliau – Klausimai ir komentarai);

3.3.	atsakymus į Konvencijos Susitariančiųjų šalių pateiktus klausimus ir (ar) komentarus dėl Lietuvos Respublikos pranešimo (toliau – Atsakymai);

3.4.	pristatymą, kaip Lietuvos Respublika vykdo Konvencijos įsipareigojimus (toliau – Pristatymas).

II SKYRIUS

INFORMACIJOS TEIKIMAS VATESI LIETUVOS RESPUBLIKOS PRANEŠIMUI PARENGTI

4.	Konvencijos Susitariančiųjų šalių apžvalginiams susitikimams (toliau – apžvalginis susitikimas), vykstantiems Konvencijos 21 straipsnio 3 dalyje nustatytu periodiškumu, turi būti parengiamas Lietuvos Respublikos pranešimas.

5.	VATESI, likus ne mažiau nei 14 mėnesių iki apžvalginio susitikimo, suinteresuotiems subjektams paštu arba elektroninėmis priemonėmis pateikia derinti Lietuvos Respublikos pranešimo turinio (toliau – Pranešimo turinys) projektą, kuriame VATESI pateikia pasiūlymus, už kokios informacijos pateikimą bus atsakingi suinteresuotieji subjektai.

6.	Lietuvos Respublikos pranešime turi būti pateikiama:

6.1.	informacija apie šalies pasiekimus užtikrinant branduolinę saugą vykdant įsipareigojimus, nurodytus Konvencijos 4–19 straipsniuose;

6.2.	informacija apie iššūkių ir pasiūlymų, nurodytų paskutiniojo apžvalginio susitikimo metu, vykdymą;

6.3.	kita informacija, kurią Konvencijos Susitariančiosios šalys bendru sutarimu nusprendžia teikti.

7.	Suinteresuotieji subjektai per 10 darbo dienų nuo Pranešimo turinio projekto gavimo dienos VATESI paštu arba elektroninėmis priemonėmis pateikia savo išvadas dėl Pranešimo turinio projekto.

8.	VATESI, gavusi suinteresuotųjų subjektų išvadas dėl Pranešimo turinio projekto, jas įvertina, patvirtina Pranešimo turinį ir per 5 darbo dienas nuo išvadų gavimo dienos jį paštu arba elektroninėmis priemonėmis išplatina suinteresuotiems subjektams. Jei VATESI neatsižvelgė į suinteresuotųjų subjektų išvadas, apie tai VATESI informuoja suinteresuotąjį subjektą.

9.	Vadovaudamiesi Pranešimo turiniu, suinteresuotieji subjektai paštu arba elektroninėmis priemonėmis pateikia VATESI Lietuvos Respublikos pranešimui parengti reikalingą informaciją iki apžvalginio susitikimo likus ne mažiau nei 11 mėnesių.

10.	VATESI įvertina, ar gauta Lietuvos Respublikos pranešimui parengti reikalinga informacija atitinka su suinteresuotais subjektais suderintą Pranešimo turinį, ar joje nurodyta, kokie veiksmai buvo atlikti siekiant įgyvendinti Konvencijos nuostatas, ją apibendrina ir parengia Lietuvos Respublikos pranešimo projektą, kurį paštu arba elektroninėmis priemonėmis pateikia derinti suinteresuotiesiems subjektams ne vėliau nei likus 9 mėnesiams iki apžvalginio susitikimo.

11.	Suinteresuotieji subjektai per 20 darbo dienų nuo Lietuvos Respublikos pranešimo projekto gavimo dienos VATESI paštu arba elektroninėmis priemonėmis pateikia savo išvadas dėl Lietuvos Respublikos pranešimo projekto.

12.	Įvertinusi suinteresuotųjų subjektų išvadas dėl Lietuvos Respublikos pranešimo projekto, VATESI parengia Lietuvos Respublikos pranešimą ir per Tarptautinės atominės energijos agentūros (toliau – TATENA) sekretoriatą išplatina Konvencijos Susitariančiosioms šalims. Jei VATESI neatsižvelgė į suinteresuotųjų subjektų išvadas, apie tai VATESI informuoja suinteresuotąjį subjektą ne vėliau kaip likus 5 darbo dienoms iki Lietuvos Respublikos pranešimo išplatinimo.

III SKYRIUS

INFORMACIJOS TEIKIMAS VATESI KLAUSIMAMS IR KOMENTARAMS PARENGTI

13.	TATENA sekretoriatui išplatinus Konvencijos Susitariančiųjų šalių pranešimus Konvencijos ribotos prieigos interneto puslapyje, VATESI inicijuoja ir koordinuoja jų peržiūrą ir Klausimų ir komentarų formulavimą, ir atsako už Klausimų ir komentarų pateikimą Konvencijos Susitariančiosioms šalims per TATENA sekretoriatą.

14.	VATESI per 5 darbo dienas po Konvencijos Susitariančiųjų šalių pranešimų įkėlimo į Konvencijos ribotos prieigos interneto puslapį parengia ir suinteresuotiesiems subjektams paštu arba elektroninėmis priemonėmis pateikia analizuotinų Konvencijos Susitariančiųjų šalių pranešimų sąrašo (toliau – Pranešimų sąrašas) projektą, kuriame nurodomos visos Lietuvos Respublikos grupės šalys ir tos šalys, kuriose branduoliniai įrenginiai yra planuojami statyti, statomi ar eksploatuojami šalia Lietuvos Respublikos valstybės sienos, vystomos Lietuvos Respublikai aktualios branduolinės technologijos.

15.	Suinteresuotieji subjektai per 5 darbo dienas nuo Pranešimų sąrašo projekto gavimo dienos paštu arba elektroninėmis priemonėmis pateikia VATESI išvadas dėl Pranešimų sąrašo projekto.

16.	VATESI per 5 darbo dienas nuo išvadų dėl Pranešimų sąrašo gavimo dienos suinteresuotiesiems subjektams elektroninėmis priemonėmis išplatina galutinį Pranešimų sąrašą ir jame nurodytų Konvencijos Susitariančiųjų šalių pranešimų elektroninius egzempliorius. Jei VATESI neatsižvelgė į suinteresuotųjų subjektų išvadas, apie tai VATESI informuoja suinteresuotąjį subjektą kartu su pateikiamu Pranešimų sąrašu.

17.	Suinteresuotieji subjektai per 30 darbo dienų nuo Pranešimų sąrašo ir jame nurodytų Konvencijos Susitariančiųjų šalių pranešimų gavimo dienos paštu arba elektroninėmis priemonėmis VATESI pateikia Klausimus ir komentarus.

18.	Suinteresuotieji subjektai, norintys savo iniciatyva nagrinėti Pranešimų sąraše nenurodytų šalių pranešimus, informuoja apie tai VATESI ir paštu arba elektroninėmis priemonėmis pateikia prašymą atsiųsti norimus Konvencijos Susitariančiųjų šalių pranešimus. VATESI, gavusi tokį prašymą, per 5 darbo dienas nuo suinteresuotojo subjekto prašymo gavimo dienos pateikia prašomų Konvencijos Susitariančiųjų šalių pranešimų elektroninius egzempliorius.

19.	Suinteresuotieji subjektai, savo iniciatyva išnagrinėję Pranešimų sąraše nenurodytų šalių pranešimus, turi teisę kartu su Aprašo 17 punkte nurodyta informacija paštu arba elektroninėmis priemonėmis pateikti VATESI Klausimus ir komentarus dėl Pranešimų sąraše nenurodytų šalių pranešimuose pateiktos informacijos.

20.	VATESI per 5 darbo dienas nuo Aprašo 17 ir 19 punkte nurodytos informacijos gavimo dienos ją apibendrina, parengia galutinę Klausimų ir komentarų versiją ir paštu arba elektroninėmis priemonėmis pateikia ją derinti suinteresuotiesiems subjektams.

21.	Suinteresuotieji subjektai per 5 darbo dienas nuo galutinės Klausimų ir komentarų versijos gavimo dienos paštu arba elektroninėmis priemonėmis pateikia VATESI išvadas dėl galutinės Klausimų ir komentarų versijos.

22.	VATESI, įvertinusi suinteresuotųjų subjektų išvadas, galutinę Klausimų ir komentarų versiją įkelia į Konvencijos ribotos prieigos interneto puslapį likus ne mažiau nei 4 mėnesiams iki apžvalginio susitikimo. Jei VATESI neatsižvelgė į suinteresuotųjų subjektų išvadas, apie tai VATESI informuoja suinteresuotąjį subjektą ne vėliau kaip likus 5 darbo dienoms iki galutinės Klausimų ir komentarų versijos įkėlimo į Konvencijos ribotos prieigos interneto puslapį.

23.	Konvencijos Susitariančiosioms šalims pateikus atsakymus į Lietuvos užduotus Klausimus ir komentarus, VATESI gautus atsakymus per 5 darbo dienas elektroninėmis priemonėmis išplatina Suinteresuotiesiems subjektams.

IV SKYRIUS

INFORMACIJOS TEIKIMAS VATESI ATSAKYMAMS PARENGTI

24.	VATESI inicijuoja ir koordinuoja Atsakymų parengimą ir atsako už Atsakymų pateikimą Konvencijos Susitariančiosioms šalims per TATENA sekretoriatą.

25.	VATESI per 5 darbo dienas nuo Konvencijos Susitariančiųjų šalių užduotų klausimų ir (ar) komentarų, gautų dėl Lietuvos Respublikos pranešimo, paskelbimo Konvencijos ribotos prieigos interneto puslapyje parengia Atsakymų rengimo plano projektą ir paštu arba elektroninėmis priemonėmis pateikia jį derinti suinteresuotiesiems subjektams.

26.	Atsakymų rengimo plano projekte VATESI nurodo, už kurių Konvencijos Susitariančiųjų šalių užduotų klausimų ir (ar) komentarų, gautų dėl Lietuvos Respublikos pranešimo, atsakymams reikalingos informacijos pateikimą bus atsakingi suinteresuotieji subjektai.

27.	Suinteresuotieji subjektai per 5 darbo dienas nuo Atsakymų rengimo plano projekto gavimo dienos VATESI paštu arba elektroninėmis priemonėmis pateikia išvadas dėl Atsakymų rengimo plano projekto.

28.	VATESI per 5 darbo dienas nuo suinteresuotųjų subjektų išvadų dėl Atsakymų rengimo plano projekto gavimo dienos parengia Atsakymų rengimo planą ir paštu arba elektroninėmis priemonėmis išplatina suinteresuotiesiems subjektams.

29.	Suinteresuotieji subjektai per 20 darbo dienų nuo Atsakymų rengimo plano išplatinimo dienos pagal šį planą VATESI paštu arba elektroninėmis priemonėmis pateikia informaciją, reikalingą Atsakymams parengti.

30.	VATESI per 10 darbo dienų nuo informacijos, reikalingos Atsakymams parengti, gavimo dienos ją apibendrina, parengia galutinės Atsakymų versijos projektą ir paštu arba elektroninėmis priemonėmis pateikia išvadoms suinteresuotiesiems subjektams.

31.	Suinteresuotieji subjektai, per 5 darbo dienas nuo galutinės Atsakymų versijos projekto gavimo dienos, paštu arba elektroninėmis priemonėmis pateikia išvadas dėl galutinės Atsakymų versijos projekto.

32.	Su suinteresuotaisiais subjektais suderintą galutinę Atsakymų versiją VATESI įkelia į Konvencijos ribotos prieigos interneto puslapį ne vėliau kaip likus 1 mėnesiui iki apžvalginio susitikimo. Jei VATESI neatsižvelgė į suinteresuotųjų subjektų išvadas, apie tai VATESI informuoja suinteresuotąjį subjektą ne vėliau kaip likus 5 darbo dienoms iki Atsakymų versijos įkėlimo į Konvencijos ribotos prieigos interneto puslapį.

V SKYRIUS

INFORMACIJOS TEIKIMAS VATESI PRISTATYMUI PARENGTI

33.	VATESI, vadovaudamasi Lietuvos Respublikos pranešimu ir Atsakymais, parengia Pristatymo projektą.

34.	Pristatymo projektą VATESI paštu arba elektroninėmis priemonėmis pateikia derinti Energetikos ministerijai ir Užsienio reikalų ministerijai iki apžvalginio susitikimo likus ne mažiau nei 10 darbo dienų.

35.	Energetikos ministerija ir Užsienio reikalų ministerija per 5 darbo dienas nuo Pristatymo projekto gavimo dienos VATESI paštu arba elektroninėmis priemonėmis pateikia savo išvadas dėl Pristatymo projekto.

36.	VATESI, gavusi Energetikos ministerijos ir Užsienio reikalų ministerijos išvadas, parengia galutinę Pristatymo versiją. Jei VATESI neatsižvelgė į Energetikos ministerijos ir (ar) Užsienio reikalų ministerijos išvadas, apie tai VATESI informuoja jas ne vėliau kaip likus 3 darbo dienoms iki apžvalginio susitikimo.

VI SKYRIUS

INFORMACIJOS TEIKIMAS VATESI RENGIANTIS NEEILINIAMS KONVENCIJOS SUSITARIANČIŲJŲ ŠALIŲ APŽVALGINIAMS SUSITIKIMAMS

37.	Konvencijos Susitariančiosioms šalims nusprendus surengti neeilinį Konvencijos Susitariančiųjų šalių apžvalginį susitikimą, VATESI inicijuoja reikiamos informacijos surinkimą ir pateikimą TATENA sekretoriatui mutatis mutandis vadovaudamasi Aprašo nuostatomis, atsižvelgiant į neeilinio Konvencijos Susitariančiųjų šalių apžvalginio susitikimo tikslą.

38.	VATESI informuoja suinteresuotuosius subjektus apie Konvencijos Susitariančiųjų šalių sprendimą surengti neeilinį Konvencijos Susitariančiųjų šalių apžvalginį susitikimą ir šiam susitikimui pasirengti reikiamą informaciją. VATESI, atsižvelgdama į neeilinio Konvencijos Susitariančiųjų šalių apžvalginio susitikimo tikslą, datą bei TATENA sekretoriato išplatintus Konvencijos Susitariančiųjų šalių bendru sutarimu patvirtintus terminus informacijai pateikti, gali nustatyti suinteresuotoms šalims trumpesnius nei nustatytieji Apraše terminus informacijai pateikti.

––––––––––––––––––––